Alene i år er 135 danske fartøjer blevet ombygget for blandt andet at forbedre arbejdsforholdene. - Jeg har da overvejet at købe en ny kutter, men med de økonomiske tider i dag, så er det mest fornuftigt at renovere den gamle båd, siger fiskeskipper Jens Peter Hjermitslev fra Hirtshals til DR Nordjylland. Han har været fisker i 30 år, og netop i dag sætter han gang i en renovering af sin båd på 600.000 kroner. Fiskernes fokus på bedre arbejdsforhold glæder næstformanden for Danmarks Fiskeriforening, Svend Erik Andersen fra Strandby. - De viser at der er interesse for at investere i fiskerflåden, og for at sætte fokus på arbejdsmiljøet, siger Svend Erik Andersen. Fiskerne kan få 30 procent af udgifterne refunderet via støtte fra EF's Fiskerifond (EFF), mens de selv skal udrede de resterende 70 procent. Antallet af aktive fiskefartøjer er faldet drastisk, og Danmarks Fiskeriforening vurderer, at der i dag kun er 750 tilbage. - Det kan godt være, at vi kommer længere ned, men langt de fleste er klar til fornyelse, siger Svend Erik Andersen, der samlet konkluderer, at der bliver færre arbejdspladser på havet - men bedre.

Referat:
Det er slet ikke farligt at være erhvervsfisker. Ikke mere. Antallet af arbejdsulykker på havet er faldet drastisk.
Ikke mindst fordi fiskerne selv tager begreber som arbejdsmiljø og sikkerhed med ombord.